Jmail

Jmail da Gmail posta-zerbitzuaren itxuran oinarritutako webgune bat, Epstein artxiboetako e-posta mezuak bilagarri jarri zituena 2025 amaieran. Jmail garatu zuten Riley Walz Interneteko artistak eta Luke Igel ekintzaileak, Kino AI adimen artifizialeko enpresaren sortzaileetako batek. Gunea 2025eko azaroan jarri zuten jendaurrean; esan zutenez bost ordu behar izan zituztelarik garatzeko. Gerora, beste garatzaile batzuen laguntzarekin hedatu zuten, Jsuite deitu duten zerbitzu sorta bat gehitu ziotelarik Jmaili. Horien artean jarri zuten Jwiki, Wikipediaren interfazea kopiatzen duen artxibo bat, non Jeffrey Epstein aberats eta sexu-abusatzailearekin lotutako hainbat pertsona eta gertakari dokumentatuta ageri diren Wikipediako orriak eta egitura imitatuz.

 Deskribapena 
Jmail bisitatzen duena Jeffrey Epstein oligarka eta sexu-erasotzailearen ikuspuntuan jartzen da, bere aurpegiko ikonoa agerian, eta erakusten dena jeevacation@gmail.com eta jeeproject@yahoo.com posta elektronikoko helbideetako mezu pertsonalak dira, elkarrizketak osatzen dituzten erantzunekin batera. 2019 arteko mezuak dira; Epstein urte horretako uztailean espetxeratu zuten, eta abuztuan hilda agertu zen bere ziegan; suizidioa izan zen, agintarien arabera. Jmailen barruan "Pertsonak" deritzon fitxa batean, mezu elektronikoetan aipatutako pertsona nabarmenak nabarmentzen dira. Jmail e-posta mezuen biltegian José María Aznar Espainiako gobernuko presidente izanaren mezuak aurkitzen ahal dira. 

Jmail sortu ondoren egin zuten hedapenean Googleren suite edo tresna-sortaren parodia moduko bat da, non Googleren beste zerbitzu batzuen klonak dauden (Gemini, Jemini bihurturik; Google Argazkiak, Jphotos hainbat argazkirekin; Google Hegaldiak, JFlights Epsteinen bidaiak arakatzeko; Google Drive, JDrive, eta Youtube, Jtube). 

Imitatu dituzten zerbitzuetan Interneteko beste izen batzuk ere badaude Googlerekin loturarik ez dutenak, hala nola Facebook, Spotify, Amazon, eta Wikipedia bera. Esate baterako, Jamazon dago eraikia Jeffrey Epsteinen mezuetan aurkitu dituzten Amazon online dendako eskarien agerpenekin: zer gauza erosi zituen, liburuen atal esanguratsu batekin besteak beste. Wikipediaren parodiazko aleari Jwiki deritzo. 

 Erreferentziak 

 Kanpo estekak 

Kategoria:Webguneak
Kategoria:Gmail
Kategoria:Interneteko artxiboak
Kategoria:Parodiak
Kategoria:Jeffrey Epstein